
B7‑0397/2011
Europa-Parlamentets beslutning om uddeling af fødevarer til de socialt dårligst stillede personer i Unionen

Europa-Parlamentet,

–
der henviser til artikel 27 i Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen)
 og til Kommissionens forordning (EF) nr. 983/2008 af 3. oktober 2008 om vedtagelse af en plan for tildeling til medlemsstaterne af midler, der skal afholdes over 2009-budgettet, og som skal dække udgifterne til levering af fødevarer fra interventionslagre til de socialt dårligst stillede personer i Fællesskabet
,

–
der henviser til Kommissionens ændrede forslag til Europa-Parlamentets og Rådets forordning om ændring af Rådets forordning (EF) nr. 1290/2005 og (EF) nr. 1234/2007 for så vidt angår uddeling af fødevarer til de socialt dårligst stillede personer i Unionen (KOM(2010)0486),

–
der henviser til Den Europæiske Unions Domstols dom i sag T-576/08,

–
der henviser til Kommissionens gennemførelsesforordning (EU) nr. 562/2011 af 10. juni 2011 om vedtagelse af planen for tildeling til medlemsstaterne af midler, der skal debiteres 2012-budgettet, og som skal dække udgifterne til levering af fødevarer fra interventionslagrene til de socialt dårligst stillede personer i EU, og om fravigelse af forordning (EU) nr. 807/2010
,

–
der henviser til sin lovgivningsmæssige beslutning af 26. marts 2009 om forslag til Rådets forordning om ændring af forordning (EF) nr. 1290/2005 om finansiering af den fælles landbrugspolitik og forordning (EF) nr. 1234/2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen), for så vidt angår uddeling af fødevarer til de socialt dårligst stillede personer i Fællesskabet (KOM(2008) 0563 – C6-0353/2008 – 2008/0183(CNS))
,

–
der henviser til forretningsordenens artikel 110, stk. 2,

A.
der henviser til, at Kommissionen anslår, at 43 millioner mennesker i EU er truet af fødevarefattigdom,

B.
der henviser til, at den økonomiske og finansielle krise og stærkt stigende fødevarepriser indebærer, at flere mennesker er truet af fødevarefattigdom,

C.
der henviser til, at ordningen for uddeling af fødevarer til de socialt dårligst stillede personer i Unionen, der blev etableret i 1987 inden for rammerne af den fælles landbrugspolitik, i øjeblikket yder fødevarehjælp til 13 millioner mennesker, der er ramt af fattigdom, i 19 medlemsstater og har distributionskæder, der omfatter ca. 240 fødevarebanker og velgørende organisationer,

D.
der henviser til, at der som led i ordningen i stigende omfang er sket opkøb på markedet som følge af revisionen af den fælles landbrugspolitik, hvilket har ført til en begrænsning af interventionslagrene, ordningens traditionelle forsyningskilde,

E.
der henviser til, at Den Europæiske Unions Domstol har afsagt dom om, at artikel 2 i forordning (EF) nr. 983/2008 om yderligere opkøb af fødevarer på markedet annulleres,

F.
der henviser til, at Kommissionens forslag for 2012 efter Domstolens dom indeholder en pludselig begrænsning af bevillingerne fra 500 mio. EUR i 2011 til 113 mio. EUR i 2012,

G.
der henviser til, at den fælles landbrugspolitik og ordningerne i tilknytning hertil og strukturfondene, herunder Den Europæiske Socialfond, indleder en ny finansieringsperiode i 2014,

1.
understreger, at det vil få væsentlige følger for de mest udsatte personer i EU og ikke udgør en pålidelig finansieringspraksis, hvis en eksisterende og velfungerende bistandsordning pludselig indstilles uden forudgående varsel eller forberedelse;

2.
opfordrer derfor Kommissionen og Rådet til at udvikle en overgangsløsning for de resterende år i finansieringsperioden (2012 og 2013) for at undgå en øjeblikkelig og kraftig nedskæring af fødevarehjælpen som følge af begrænsningen af bevillingerne fra 500 mio. EUR til 113 mio. EUR og sikre, at personer, der er afhængige af fødevarehjælp, ikke rammes af fødevarefattigdom;

3.
opfordrer på lang sigt alle berørte parter til nøje at vurdere hensigtsmæssigheden af ordningen for fødevarehjælp, navnlig som et element i den fælles landbrugspolitik, i forbindelse med den nye finansieringsperiode fra 2014;

4.
glæder sig over, at kommissionsmedlem Ciolos den 29. juni 2011 bekendtgjorde et forslag om at overføre ordningen for uddeling af fødevarer fra den fælles landbrugspolitik til Den Europæiske Socialfond, forudsat at der sikres passende finansiering, og at overførslen ikke medfører, at der er færre bevillinger til rådighed til de eksisterende ESF-programmer; 

5.
understreger, at en bivirkning af fattigdom ofte er fejlernæring og fødevarefattigdom; understreger, at der for at bekæmpe fattigdom er behov for en integreret politik, hvor man sammenkæder rimelige indkomster og arbejds- og levevilkår; mener, at foranstaltninger omkring fødevarehjælp kan være et midlertidigt element blandt flere i en integreret politik til bekæmpelse af fattigdom;

6.
understreger, at landbrugerne skal sikres en rimelig og retfærdig indtjening og indkomst for deres arbejde; påpeger, at landbrugerne i mange regioner kæmper med økonomiske problemer; henstiller indtrængende til Kommissionen at tackle spørgsmålet om fattigdom i landdistrikterne og landbosamfunds sammenbrud;

7.
mener, at begrænsning af spildet af fødevarer til et minimum fortsat er afgørende på lang sigt i lyset af en styrkelse af fødevaresikkerheden og skabelse af bæredygtige produktions- og forsyningssystemer;

8.
påpeger, at dommen fra Den Europæiske Unions Domstol klart fastslår, at det nuværende forslag til ændret ordning for fødevarehjælp ikke er i overensstemmelse med de generelle principper for den fælles landbrugspolitik; opfordrer Kommissionen til at erstatte det nuværende forslag med en midlertidig foranstaltning, der skal forblive i kraft indtil udgangen af finansieringsperioden;

9.
pålægger sin formand at sende denne beslutning til Rådet og Kommissionen samt medlemsstaternes regeringer og parlamenter.

